text: Fredericia-borgere klager over gyllestank
  28 juni 2014 kl. 08.11
  Det er væltet ind med klager til Fredericia Kommune, fordi gyllespredning og slamrester fra Shells Spildevandsanlæg skaber lugtgener i Nordbyen.
  En kvalm og ubehagelig lugt fra forsuret gylle plager borgerne i Fredericia i disse dage. En lokal landmand har nemlig spredt ildelugtende gylle med valle på sine marker nord for Fredericia.
  Fredericia Kommune skriver på deres hjemmeside, at de onsdag og torsdag i den forgange uge har fået "helt ekstraordinært mange klager over lugt i Nordbyen."
  Landmanden er endnu ikke færdig med at sprede gyllen ud, men kommunen har pålagt ham at gøre det i uge 27 og i august, hvor de vurderer, at genen vil være mindst.
  Ud over gyllestanken har borgerne i nærområdet også været plaget af lugt fra slamrester i spildevandsanlægget hos det nærliggende Shell Raffinaderi de seneste par uger.
  Shell er i gang med at rense anlægget, men oprensningen vil først være afsluttet i slutningen af juli, oplyser kommunen, der også understreger, at lugten ikke er sundhedsskadelig.
  Læs Fredericia Kommunes forklaring her
  